Zagreb, 13. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa** **podnesene protiv** **dužnosnice Margarete Mađerić, državne tajnice u Ministarstvu za demografiju, obitelj, mlade i socijalnu politiku,** na 22. sjednici održanoj 13. rujna 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnice Margarete Mađerić, državne tajnice u Ministarstvu za demografiju, obitelj, mlade i socijalnu politiku neće se pokrenuti, obzirom da iz navoda prijave koji se odnose na stjecanje imovine prije stupanja na dužnost, ne proizlaze okolnosti koje upućuju na moguću povredu ZSSI-a, slijedom čega se isti prijave ocjenjuju neosnovanim i nevjerodostojnim.**

Obrazloženje

U Povjerenstvu je dana 13. prosinca 2017.g. pod brojem 711-U-7288-P-429/17-01-3 zaprimljena neanonimna prijava mogućeg sukoba interesa podnesena protiv dužnosnice Margarete Mađerić, državne tajnice u Ministarstvu za demografiju, obitelj, mlade i socijalnu politiku, povodom koje se vodi predmet P-429/17.

U navedenoj prijavi se navodi da bi dužnosnici prilikom popunjavanja obrasca izvješća o imovinskom stanju trebali unositi sve podatke te da bi odredbama ZSSI-a trebala biti propisano da Povjerenstvo ima ovlast istraživanja imovine dužnosnika i članova njihovih obitelji, pogotovo u kontekstu zakonitosti njezina stjecanja. Podnositelj navodi da su dužnosnica Margareta Mađerić te njezin suprug u proteklih 20 godina stekli vrijednu imovinu te se traži istraživanje način stjecanja iste imovine obzirom da građani imaju pravo biti upoznati sa imovinskim stanjem osoba koje obnašaju javne dužnosti.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 6. ZSSI-a propisano je da su zamjenici ministra (državni tajnici) dužnosnici u smislu odredbi ZSSI-a, stoga je i dužnosnica Margareta Mađerić povodom obnašanja dužnosti državne tajnice u Ministarstvu za demografiju, obitelj, mlade i socijalnu politiku obvezna postupati sukladno odredbama ZSSI-a.

Povjerenstvo je podnositelja prijave pozvalo dopisom Broj: 711-I-2154-P-429/17-02-17 od 14. prosinca 2017.g. da podnese dopunu prijave u kojoj će naznačiti poznate okolnosti i činjenice koje bi upućivale na moguću povredu odredbi ZSSI-a na strani dužnosnice Margarete Mađerić, obzirom da iz zaprimljenog podneska nije moguće utvrditi koju bi odredbu ZSSI-a dužnosnica povrijedila svojim postupanjem.

Uvidom u knjigu ulazne pošte Povjerenstva, utvrđeno je da dopuna prijave nije zaprimljena.

Člankom 24. stavkom 1. ZSSI-a propisano je da redovita provjera podataka predstavlja provjeru podataka iz članka 8. i 9. tog Zakona koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama ovog Zakona i podzakonskih propisa donesenih na temelju tog Zakona.

Prema članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Prema stavku 7. podaci o stečenoj imovini obuhvaćaju podatke nekretninama, pokretninama veće vrijednosti, poslovnim udjelima i dionicama u trgovačkim društvima, udjelima o vlasništvu drugih poslovnih subjekata, novčanoj štednji ako ona premašuje jednogodišnji iznos neto prihoda dužnosnika, dugovima, preuzetim jamstvima i ostalim obvezama, dohotku od nesamostalnog rada, dohotku od samostalne djelatnosti, dohotku od imovine i imovinskih prava, dohotku od kapitala, dohotku od osiguranja i drugom dohotku te primicima koji se ne smatraju dohotkom i primicima na koje se ne plaća porez na dohodak.

Podaci se odnose na imovinu koju dužnosnici imaju prilikom stupanja na dužnost, sukladno članku 8. stavku 1. ZSSI-a te na imovinu koju su stekli za vrijeme obnašanja dužnosti, sukladno članku 8. stavku 2. ZSSI-a. U konkretnom slučaju Povjerenstvo nije nadležno ispitivati kako su dužnosnici stekli imovinu prije stupanja na dužnost. Povjerenstvo u postupku redovite provjere podnesenih izvješća utvrđuje odgovaraju li podatci navedeni u izvješću o imovinskom stanju od strane dužnosnika u pogledu navedene imovine koju je imao u trenutku stupanja na dužnost odnosno koju je stekao za vrijeme obnašanja dužnosti podacima o imovini kojima raspolažu druga tijela te ako Povjerenstvo utvrdi nerazmjer ili nesklad između prijavljene imovine i utvrđene imovine prema podacima drugih državnih tijela, može nakon zaprimljenog očitovanja dužnosnika pokrenuti postupak protiv dužnosnika zbog povrede ZSSI-a iz razloga propusta navođenja podataka u izvješću o imovinskom stanju iz članka 8. i 9. ZSSI-a te eventualno pokrenuti postupak zbog povrede drugih odredbi ZSSI-a ukoliko bi dužnosnik za vrijeme obnašanja dužnosti stekao imovinu na način koji se može dovesti u kontekst sukoba interesa ili povrede načela obnašanja javnih dužnosti.

Povjerenstvo ne može ispitivati je li dužnosnik za vrijeme obnašanja dužnosti stekao imovinu drugim koruptivnim djelima ili radnjama koja bi imala obilježje kaznenog djela niti može ispitivati opravdavaju li dužnosnikovi prihodi imovinu koju je stekao, već ukoliko postoji određena sumnja na takvo stjecanje o tome obavještava tijela kaznenog progona i/ili Poreznu upravu i dostavlja dokumentaciju na daljnje postupanje.

Obzirom da iz navoda prijave ne proizlaze okolnosti koje upućuju na moguću povredu ZSSI-a niti je podnositelj po pozivu Povjerenstva istu dopunio navođenjem takvih okolnosti, postupak protiv dužnosnice Margarete Mađerić se neće pokrenuti te se navodi prijave u pogledu moguće povrede odredbi ZSSI-a ocjenjuju neosnovanim i nevjerodostojnim.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Margareta Mađerić, osobna dostava
2. Podnositelj prijave
3. Objava na internetskim stranica Povjerenstva
4. Pismohrana